钦定古今图书集成/明伦汇编/氏族典/第357卷 > 《廖用贤尚友录》 > 林积仁
## 钦定古今图书集成/明伦汇编/氏族典/第357卷 > 《廖用贤尚友录》 > 林积仁

按《万姓统谱》：“积仁，字充美，蕴之后。幼而杰异，身长七
尺，丰额骈齿，声如洪钟。”登绍圣四年进士，知瓯宁县。
瓯宁岩邑，民稍失职则窜去为盗，积仁谕以人情，三
岁益万五千馀户。时以“四最六善课群吏，而瓯宁为
第一。”徙知北海县。河岁决，积仁伐石障水，自是无患。
秩满，改提举河东路。河东岁恶，积仁发廪赈饥，流民
存活者益众。属灵、夏用兵，转饷尽出河东，特转中奉
大夫，寻知平阳府。才历旬朔，革去蠹坏，及移京畿提
点刑狱，人皆牵衣泣送之。靖康初，以中大夫直秘阁再领平阳，望马首而拜者合沓，至写像家置之。进直
龙图阁，充秘阁修撰。未几，以疾乞致仕。